Ališers Usmanovs

Ališers Usmanovs (, ; dzimis  Čustā, Uzbekistānā) ir uzbeku tautības Krievijas, Uzbekistānas un Lielbritānijas uzņēmējs, miljardieris. A. Usmanovs tiek uzskatīts par bagātāko cilvēku Krievijā un otro bagātāko Lielbritānijā. Saskaņā ar žurnāla Forbes 2014. gada datiem viņa īpašumu vērtība tiek lēsta ap 27 miljardiem dolāru, tādējādi viņš ir 39. bagātākais cilvēks pasaulē.#39 Alisher Usmanov forbes.com Īpašumi apvienoti pārvaldītājsabiedrībā USM Holdings. A. Usmanovs atbalsta Krievijas prezidenta Vladimira Putina politiku un tiek uzskatīts par prezidentam pietuvinātu personu un draugu.

 Biogrāfija 
Dzimis Uzbekistānas mazpilsētā Čustā, Fergānas ielejā, bet bērnību pavadījis Taškentā, kur viņa tēvs bija prokurors. Nopietni nodarbojies ar paukošanu, bijis PSRS izlasē šajā sporta veidā. Studējis Maskavas starptautisko attiecību institūtā, augstskolu beidzis 1976. gadā ar grādu starptautiskajās tiesībās. Bijis komjaunatnes un PSKP biedrs. 1980. gadā apcietināts, apsūdzēts un notiesāts ar cietumsodu par izspiešanu. Līdz 1986. gadam atradās apcietinājumā. 2000. gadā Uzbekistānas augstākā tiesa A. Usmanovu reabilitēja.

A. Usmanovs bagātību uzkrājis metalurģijas un kalnrūpniecības jomās, viņam pieder Krievijas metālapstrādes milzis Metalloinvest. Pēdējos gados pievērsies arī citām nozarēm: viņš ir otrā lielākā mobilā tīkla operatora Krievijā MegaFon un izdevniecības Kommersant īpašnieks. Kopš 2000. gada darbojas dažādos amatos Krievijas gāzes ieguves kompānijā Gazprom. Investējis arī ārpus bijušās Padomju Savienības, īpaši moderno tehnoloģiju kompānijās, piemēram, Facebook Inc. un Apple Inc., kuru akcijās Usmanovs ieguldījis milzu summas.Billionaire Usmanov Bets on Apple’s Growth After Facebook  bloomberg.com

Pastāvīgi dzīvo Maskavas prestižajā rajonā Rubļovkā, kā arī Londonas rezidencē. Līdzīgi kā vairāki citi ietekmīgi Krievijas oligarhi, arī A. Usmanovs ir iegādājies sporta klubu ārvalstīs — viņš ir viena no titulētākajiem Anglijas Premjerlīgas futbola klubiem Arsenal FC līdzīpašnieks (ap 30% akciju). Viņš ir arī Starptautiskās paukošanas federācijas (FIE) prezidents. Dzīvesbiedre Irina Usmanova (dzimusi Vinere, pēc tautības ebrejiete) ir mākslas vingrošanas trenere (agrāk sportiste), šobrīd sporta veida Krievijas nacionālās federācijas prezidente.

2014. gadā A. Usmanova ģimene iegādājās nekustamo īpašumu Latvijā, Jūrmalā, Kāpu ielā par 3,9 miljoniem dolāru no AS "Dzintars" prezidenta Iļjas Gerčikova.Putina drauga, Krievijas bagātākā cilvēka ģimene nopērk māju Jūrmalā  apollo.lv

Pret Ališeru Usmanovu sankcijas ir noteikušas Eiropas Savienība, Amerikas Savienotās Valstis, Lielbritānija, Kanāda, Šveice, Japāna un citas valstis. Viņš tika iekļauts ES sankciju sarakstā par atbalstu Krievijas valdības politikai kara laikā pret Ukrainu. ES dokumentā Usmanovs tiek raksturots kā "prokremlisks oligarhs" un "viens no Vladimira Putina iemīļotākajiem oligarhiem".

2025. gadā Usmanovs uzvarēja tiesas procesā, aizliedzot sevi saukt par 156 metrus garās superjahtas "Dilbar" īpašnieku, jo šī jahta atrodas trastā (uzticētā īpašumā) Usmanova radītajā fondā mantojuma plānošanai.

 Uzņēmējdarbība 
1994.—1998. gadā A. Usmanovs starpbanku investīciju un finanšu uzņēmuma Interfin vadībā piedzina parādus par gāzi. 90. gadu beigās Usmanovs tikās ar Remu Vjahirevu; Apvienojot savus spēkus un finanses, Gazprom un Interfin ieguva kontrolpaketi Oskolas elektrometalurģijas rūpnīcā (OEMK) un Ļebedinskas kalnrūpniecības un pārstrādes rūpnīcā, apvienojot tās Gazmetall. 2002. gadā Usmanova Interfin izpirka Gazprom akcijas šajā uzņēmumā un kļuva par vienīgo kontrolpaketes īpašnieku. 2005. gadā Usmanovs kopā ar Vasiliju Aņisimovu iegādājās Mihailovska GOK no Borisa Ivanišvili. 2006. gadā visi minētie aktīvi tika konsolidēti Metalloinvest, par tā līdzīpašniekiem kļuva Aņisimovs un Vladimirs Skočs.

 Atsauces 

Kategorija:1953. gadā dzimušie
Kategorija:Krievijas uzņēmēji
Kategorija:Uzbekistānas uzņēmēji
Kategorija:Ar Goda ordeni apbalvotie
Kategorija:Ar Aleksandra Ņevska ordeni apbalvotie (Krievija)